**Broj: 711-I-1620-M-138/18-04-17**

Zagreb, 16. studenoga 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Zlatka Ugrina, zamjenika gradonačelnika Grada Sinja, za davanjem mišljenja Povjerenstva,** na 28. sjednici, održanoj 16. studenoga 2018.g., daje sljedeće

**MIŠLJENJE**

**I. Na temelju članka 13. stavka 2. ZSSI-a dužnosnik Zlatko Ugrin, zamjenik gradonačelnika Grada Sinja, može za vrijeme profesionalnog obnašanja navedene dužnosti povremeno i privremeno obavljati poslove savjetnika iz područja financija u razdoblju do 7 mjeseci i s učestalosti od 6 sati tjedno.**

**II. U smislu članka 13. stavka 4. ZSSI-a dužnosnik je dužan Povjerenstvu podnijeti izvješće o imovinskom stanju u kojem će istekom godine navesti podatke o isplaćenim prihodima od obavljanja djelatnosti iz točke I. izreke.**

Obrazloženje

Zahtjev za davanjem mišljenja Povjerenstva podnio je dužnosnik Zlatko Ugrin, zamjenik gradonačelnika Grada Sinja. U knjigama ulazne pošte zahtjev je zaprimljen pod poslovnim brojem: 711-U-3133-M-138/18-01-3 dana 5. studenoga 2018. g., povodom kojeg se vodi predmet broj M-138/18.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Zlatko Ugrin povodom obnašanja dužnosti zamjenik gradonačelnika Grada Sinja obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li za vrijeme obnašanja dužnosti zamjenika gradonačelnika Grada Sinja, koju dužnost obnaša profesionalno u zasnovanom radnom odnosu, na temelju sklopljenog ugovora o djelu ili sličnog ugovora poslovnim subjektima pružati usluge savjetovanja iz područja financija. Dužnosnik napominje da poslovni subjekti kojima bi pružao usluge savjetovanja nisu u poslovnom odnosu s Gradom Sinjom niti da postoji bilo koja druga povezanost istih s Gradom Sinjom.

Na zahtjev Povjerenstva, dužnosnik je dostavio dopunu zahtjeva za mišljenjem pod brojem: 711-U-3213-M-138/18-03-3 dana 12. studenoga 2018.g. u kojem navodi da bi navedene poslove savjetovanja obavljao u razdoblju od 7 mjeseci, i to od kraja 2018.g. ili s početkom 2019.g., maksimalno do 6 sati tjedno te da ne posjeduje nacrt ugovora o djelu na temelju kojeg bi obavljao iste poslove, a kojeg je dopisom Povjerenstva Broj: 711-U-1503-M-138/18-02-17 od 7. studenoga 2018.g. pozvan dostaviti.

U izvješću o imovinskom stanju koje je podnio Povjerenstvu dana 27. lipnja 2018.g. povodom stupanja na dužnost zamjenika gradonačelnika Grada Sinja u mandatu 2017.g. – 2021.g. te u izvješću koje je podnio Povjerenstvu dana 6. listopada 2017.g. povodom bitne promjene u imovini dužnosnik je naveo da navedenu dužnost obnaša profesionalno navođenjem podataka o plaći koju za to prima.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, a odredbom stavka 4. istog članka propisano je da su dužnosnici obvezni prijaviti Povjerenstvu prihode iz stavka 2. navedenog članka.

Povjerenstvo utvrđuje da obavljanje poslova savjetnika za financije za vrijeme profesionalnog obnašanja dužnosti iz članka 3. ZSSI-a u razdoblju od 7 mjeseci do 6 sati tjedno, uz primanje naknade, ne predstavlja obavljanje poslova u takvom trajanju niti učestalosti da bi se moglo smatrati kako se radi o obavljanju poslova u smislu redovitog i stalnog zanimanja, već da se radi o povremenom i privremenom obavljanju poslova.

Stoga na temelju članka 13. stavka 2. ZSSI-a dužnosnik Zlatko Ugrin može za vrijeme profesionalnog obnašanja dužnosti zamjenika gradonačelnika Grada Sinja obavljati poslove savjetnika iz područja financija u opisanom trajanju i učestalosti. Ukoliko bi dužnosnik obavljao poslove savjetovanja za poslovne subjekte koji su u poslovnom odnosu s Gradom Sinjom ili koji namjeravaju stupiti u takav poslovni odnos, bio bi dužan deklarirati iste poslove i izuzeti se od bilo kojeg postupanja u obnašanju dužnosti zamjenika gradonačelnika Grada Sinja u pogledu navedenih poslovnih subjekata, jer u opisanim okolnostima postoji određeni stupanj povezanosti između dužnosnika i istih te bi se tada moglo raditi i o povredi odredbi ZSSI-a.

Na temelju članka 13. stavka 4. ZSSI-a dužnosnik je dužan istekom godine Povjerenstvu podnijeti izvješće o imovinskom stanju o ostvarenim isplatama od obavljanja navedene djelatnosti.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Zlatko Ugrin, elektronička dostava
2. Objava na internetskoj stranici Povjerenstva
3. Pismohrana